**Βιογραφικό σημείωμα**

**του νέου Προέδρου του Ι.Γ.Ε. Νικολάου Θυμάκη**

Ο Νίκος Θυμάκης γεννήθηκε στην Αθήνα το 1971 και κατάγεται από τη Νάουσα και τα Χανιά. Είναι Γεωπόνος και ασχολείται με την Ανθοκομία και την Κηποτεχνία από το 1998. Ως Σύμβουλος Πρασίνου έχει την πεποίθηση ότι η Κηποτεχνία είναι «εργαλείο» πολιτιστικής, τουριστικής - και όχι μόνο - προβολής της χώρας μας. Πιο συγκεκριμένα, ενισχύει τη δυναμική του αειφόρου και αυτοσυντηρούμενου «Ελληνικού Κήπου» (Hellenic Garden) παγκοσμίως με τις δράσεις του. Έχει συμμετάσχει εκπροσωπώντας την Ελλάδα σε διεθνείς εκθέσεις Ανθοκομίας και Κηποτεχνίας, όπως στην IGM Tulln (Αυστρία, 2007) και στην Taipei Flora Expo (Ταϊβάν, 2010-2011) όπου και πήρε την 6η θέση ανάμεσα σε 31 συμμετοχές, την καλύτερη για ευρωπαϊκή χώρα. Επίσης, ήταν ο Project Manager της ελληνικής συμμετοχής στη Floriade (Ολλανδία 2012) με την ομάδα ΣΥΝΕΡΓΕΙΑ Hellenic Garden Team. Για αυτήν του τη δράση, ο Ελληνικός Σύνδεσμος Εξαγωγέων Εισαγωγέων Φυτικού Υλικού (ΕΣΕΕΦΥ) τον τίμησε αναγορεύοντάς τον Επίτιμο Πρόεδρό του από το 2013 και τον εκπροσωπεί στον ΕΝΑ (European Nurserystock Association) και στον AIPH (International Horticulture Producers Association).

Στο πλαίσιο συνεργασιών στο εξωτερικό, εκτός των άλλων, εργάστηκε στο Κατάρ (2012) για τη διάσωση φοινικοειδών και στη Χάλκη (Πριγκιποννήσια-Κωνσταντινούπολη) (2013-σήμερα) για την κατασκευή του ιστορικού θεματικού κήπου στην Ιερά Θεολογική Σχολή, εφαρμόζοντας τη μελέτη του Πανεπιστημίου Neapolis της Πάφου στην οποία συμμετείχε ως μελετητής του φυτικού υλικού. Έχει σχεδιάσει και κατασκευάσει ακόμη κήπους τόσο στην Ελλάδα όσο και την Κύπρο, το Κατάρ, τα Η.Α.Ε. τη Ν. Κορέα και την Ελβετία ενώ ως μελετητής έχει οργανώσει μονάδες παραγωγής αρωματικών φυτών σε νησιά και ορεινές περιοχές της πατρίδας μας. Διδάσκει ανθοκομία, κηποτεχνία, διαχείριση πράσινων απορριμμάτων και αρωματικά φυτά ως πιστοποιημένος εκπαιδευτής σε ΚΕΚ, ΙΕΚ δημόσια και ιδιωτικά.

Υπήρξε ο επιστημονικός υπεύθυνος της Ανθοκομικής Έκθεσης του Δήμου Κηφισιάς (2005-2012) δίνοντας έμφαση στο εκθεσιακό και εκπαιδευτικό τμήμα, με δημιουργία θεματικών κήπων. Έχει πλήθος αρθρογραφίας σε ημερήσιο και περιοδικό τύπο καθώς και τηλεοπτικών εμφανίσεων σε εκπομπές κηποτεχνίας και κηπουρικής την τελευταία δεκαπενταετία. Είναι μέλος αρκετών εθελοντικών οργανώσεων σχετικών με το πράσινο και το περιβάλλον.

Είναι ο συνιδρυτής της «Ελληνικής Εταιρείας Φίλων των Φοινικοειδών» (GreekPalmSociaety) που αγωνίζεται για τη διάδοση και διάσωση του Κρητικού Φοίνικα (Phoenix theophrasti) και μέλος του EUNOPS (European Network of Palm Scientists).

Από τον Οκτώβριο του 2015 και μετά από πολυετή πορεία στους Δήμους Χαλανδρίου και Κηφισιάς καθώς και στον Οργανισμό για το «Πάρκο Περιβαλλοντικής Ευαισθητοποίησης Αντώνης Τρίτσης», ανήκει στο Γραφείο Προγραμματισμού και Αξιοποίησης Πόρων του Δήμου Αμαρουσίου, με αντικείμενο τα Ευρωπαϊκά Προγράμματα με ειδίκευση στο LIFE.